Emosionele dogter getuig oor moord op pastoor-maStefan Visser Donderdag in die hof. Foto: Phillip Bruwer Stefan Visser (29), wat in die hooggeregshof in Pretoria skuldig bevind is vir die moord op sy skoonma, past. Elsabe van Niekerk (55), wou nie Donderdag self in die hof getuig soos verwag is nie. Visser se vonnisverrigtinge het Donderdag begin met getuies wat geroep is om ter verswaring en versagting van vonnis te getuig. Adv. Philip van Staden, Visser se regsverteenwoordiger, het aan regter Nicolene Janse van Nieuwenhuizen gesê hy het aan sy kliënt verduidelik dit sou tot sy voordeel wees om self te getuig. Visser het glo Woensdag ingestem om te getuig, maar teen Donderdag van besluit verander en aangedui dat hy nie wil getuig nie. Adv. Pieter Luyt, vir die staat, het wel vir Leandi Visser (30), Stefan se vervreemde vrou en Van Niekerk se dogter, as getuie geroep om ter verswaring te getuig. “Wat was die invloed van die moord op u moeder op u gesin en u vader?” het Luyt aan ŉ emosionele Leandri gevra. “Dit was een van die moeilikste gebeure in ons lewe. Dit het ons hele familie uiteengeskeur, want my ma was die steunpilaar in ons lewe.” Sy het gesê veral haar en Visser se kinders is erg getraumatiseer en dat sy, die kinders en haar pa [Dirk van Niekerk wat op sy vrou se liggaam afgekom het] vir berading moes gaan. “Ons kinders soek na hul ouma. Hulle verstaan nie hoekom daar nie besoektye in die hemel is om vir haar te kuier nie. My pa gaan deur ŉ verskriklik moeilike tyd. Hy gaan elke dag agteruit. Sy was sy lewe gewees. Sy gesondheid gaan agteruit. Hy is die enigste een wat oor is vir ons en ons wil hom nie verloor nie.” Leandri het gesê sy moes haar eie onderneming, ŉ fotografiebesigheid wat sy saam met haar ma bedryf het, toemaak omdat sy nie meer sonder haar ma kon werk nie. Haar dood het die gesin finansieel geknak en hulle is besig om hul huis te verloor. Leandri het getuig Stefan was vir haar ma soos ŉ tweede kind nadat hy op 17-jarige ouderdom by hulle ingetrek het. “Sy sou hom berispe as hy iets verkeerds gedoen het, soos enige moeder sou. Wat sy aan my gedoen het, het sy aan hom gedoen; dit is hoekom ons as gesin nie regtig kan verstaan hoekom hy haar so wreed vermoor het nie.” Luyt het uitgevra oor die verhouding tussen Van Niekerk en Visser ten tyde van hul egskeiding en sy het geantwoord: Sy sou hom bystaan en raad gee oor hoe om die egskeiding te hanteer. Leandri Visser (tweede van links) en Dirk van Niekerk (vierde van links) Donderdag in die hof. Foto: Phillip Bruwer Volgens Leandri was haar en Visser se verhouding aan die begin van die egskeidingsproses in 2015 “rof” gewees, maar hulle het die laaste maand [voor die moord] mekaar begin verstaan en per WhatsApp besoektye met die kinders gereël. Van Staden het in sy kruisondervraging uitgelig dat die voorval tydens die rugbywedstryd [waar Dirk en Visser ŉ woordewisseling gehad het] Visser woedend gemaak het. Hy het dit gestel dat Visser op die dag van die moord [11 April 2016] nie seker kon wees dat Van Niekerk by die werkswinkel [waar sy vermoor is] sou wees nie, aangesien sy slegs periodiek soontoe gegaan het. Van Nieuwenhuizen het Leandri geloof vir haar bereidwilligheid om te getuig en gesê dit is ŉ moeilike en brawe ding om te doen. “U is reeds ŉ voorbeeld vir die vrou wat na u ma klink.” Van Staden het aan die hof versoek dat ŉ straf van 15 jaar tronkstraf geskik sal wees aangesien dit Visser se eerste oortreding is, hy nie die hof se tyd gemors het nie en wel berou toon. Van Nieuwenhuizen het egter kapsie gemaak en gesê daar is geen bewyse aan die hof verskaf dat Visser berou toon nie, aangesien hy nie wou getuig nie. “My kliënt het nie getuig soos beplan nie en dit kan moontlik emosionele kwessies wees. Ons versoek genade en dat die beskuldigde nie ŉ lewenslange vonnis kry nie. Die moord was nie vooraf beplan nie, maar uit woede,” het Van Staden geantwoord. Luyt het egter gesê die staat versoek ŉ minimum vonnis van 30 jaar tronkstraf. “Die geweldige mate van geweld waarmee die oorledene aangeval is, wys hy het geen berou nie. Selfs terwyl hy haar aangeval en agtergekom het ŉ buurman neem hom op ŉ selfoon af, het hy slegs ŉ klapmus oor sy gesig getrek en haar aanhou steek,” het Luyt gesê. Visser het meestal tydens die hofverrigtinge met sy arms gevou in die beskuldigdebank gesit, geklee in ŉ denim en vlootblou T-hemp. Hy het min emosie getoon. Van Nieuwenhuizen het die hof verdaag om te besluit wat ŉ geskikte vonnis vir Visser sal wees. Visser sal na verwagting Vrydag gevonnis word. Stefan Visser Donderdag in die hof. Foto: Phillip Bruwer